Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 523/11/5507	Námestovo, 17.9.2012
EEČ : 2-41-84-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a iné trestné činy

Rozhodol: 	prokurátorka Okresnej prokuratúry Námestovo
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
Obsahom zmieru je:
schvaľujem zmier uzavretý dohodou o zmieri zo dňa 23. 04. 2011, ktorá bola spísaná dňa  08. 08. 2012 v mediačnom konaní sp. zn. 1M 30/2012 pred mediačným a probačným úradníkom Okresného súdu Námestovo, medzi obvineným XXXXX, nar. XXXXX v Trstenej,  trvale bytom ul. XXXXX a poškodeným XXXXX, nar. XXXXX, trvale bytom XXXXX,  spočívajúcu v tom, že obvinený svoje konanie oľutoval a poškodenému sa osobne ospravedlnil. Zároveň poškodenému vyplatil v hotovosti pred probačným a mediačným úradníkom peňažnú sumu vo výške 291,65,- €, ktorá predstavuje polovicu sumy priznanej náhrady za bolesť podľa odborného lekárskeho vyjadrenia, ako aj cestovné k lekárom, výdavky na lieky a iné náklady spojené s ošetrením. Poškodený súhlasil so schválením zmieru a náhradu škody nežiada. Obvinený vzal na vedomie o plnení príp. regresných náhrad a iných náhrad vzniknutých v súvislosti so zranením poškodeného. Preto obaja navrhli prokurátorke ukončiť vec schválením zmieru s tým, že obvinený zloží na účet Okresnej prokuratúry Námestovo sumu 150,- € na všeobecne prospešné účely, z ktorej je 75,- € určených štátu na peňažnú pomoc poškodeným podľa osobitného predpisu a 75,- € je určených pre Športový Klub Tvrdošín - Futbalový oddiel, IČO: 14222221, číslo účtu: 3027713354/0200, pričom peňažnú sumu určenú na verejnoprospešné účely ako je uvedené vyššie, obvinený zložil dňa 11. 09. 2012 na Okresnej prokuratúre Námestovo a táto peňažná suma nie je zrejme neprimeraná závažnosti spáchaných trestných činov
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Tvrdosín pod spisovou značkou ORP-850/TV-DK-2011.
ktorého sa dopustil na tom skutkovom základe, že dňa 11. 06. 2011 v čase okolo 01.00 hod. na ul. Radničná v Tvrdošíne, pred vchodovými dverami baru „Zóna" fyzicky napadol XXXXX, nar. XXXXX, takým spôsobom, že ho najprv začal sácať a niekoľkokrát ho udrel rukou zovretou v päsť do oblasti tváre, po čom tento ušiel a obvinený ho chytil, hodil ho na zem a začal kopať do oblasti hlavy a chrbta, čím mu spôsobil prederavenie ušného bubienka vpravo, pomliaždenie pravej očnej gule, poúrazový zápal rohovky pravého oka, krvný výron okolo očí, hlboké odierky v oblati obočia vpravo a za  pravým uchom, krvácanie z oboch nosných dierok, odierky hrudníka vľavo, ktoré zranenia si vyžiadali dobu liečenia v trvaní 7- 10 dní. 
Odôvodnenie: 
Poverený príslušník Okresného riaditeľstva PZ Dolný Kubín, Obvodného oddelenia Tvrdošín sp. zn. ORP-850/TV-DK-2011 zo dňa 31. 10. 2011 vzniesol obvinenie XXXXX pre prečin ublíženia na zdraví podľa § 156 ods. 1 Trestného zákona a prečin výtržníctva podľa § 364 ods. 1 písm. a) Trestného zákona, ktorého sa mal dopustiť na tom skutkovom základe ako je to uvedené vo výrokovej časti tohto uznesenia. Po skončení skráteného vyšetrovania predložil policajt na tunajšiu prokuratúru spis so záverečným  návrhom. Následne na pokyn prokurátorky vykonal probačný a mediačný úradník Okresného súdu Námestovo vo veci mediácie pod sp. zn. 1M 30/2012.

Preskúmaním príslušného spisového materiálu som zistila, že v predmetnej veci sa koná o trestnom čine, na ktorý zákon ustanovuje trest odňatia slobody, ktorého hranica neprevyšuje hranicu uvedenú v ustanovení § 220 ods. 1 Tr. poriadku; teda o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov.
Obvinený s poškodeným uzavreli pred probačným a mediačným úradníkom Okresného súdu v Námestove dohodu o zmieri, v rámci ktorej obvinený oľutoval svoje konanie a ospravedlnil sa, uhradil poškodenému náhradu škody vo výške 291,65,- € a bolo konštatované, že poškodený žiadnu inú náhradu škody od obvineného nepožaduje a spoločne navrhli prokurátorke ukončiť vec schválením zmieru s tým, že obvinený zloží na účet Okresnej prokuratúry Námestovo sumu 150,- € na všeobecne prospešné účely, z ktorej je 75,- € určených štátu na peňažnú pomoc poškodeným podľa osobitného predpisu a 75,- € je určených pre Športový Klub Tvrdošín - Futbalový oddiel, IČO: 14222221, číslo účtu: 3027713354/0200.
Uvedené sumy spolu s návrhom na schválenie zmieru boli zo strany tunajšej prokuratúry akceptované obvinený dohodnutú sumu zložil dňa 11. 09. 2012 na Okresnej prokuratúre Námestovo a táto peňažná suma nie je zrejme neprimeraná závažnosti spáchaných trestných činov. 

Obvinený nebol doposiaľ súdom trestaný a taktiež nebol uznaný vinným zo spáchania priestupku.
 
Podľa § 220 ods. 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Vyhodnotením všetkých vykonaných dôkazov a vzhľadom na povahu a závažnosť spáchaných trestných činov, na mieru, akou bol trestnými činmi dotknutý verejný záujem, na osobu obvineného a na jeho osobné a majetkové pomery som dospela k záveru, že takýto spôsob rozhodnutia je dostačujúci.
 
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Zuzana Hozáková
prokurátorka